पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना संक्रमण फैलने की तीव्रता बहुत अधिक होने से स्वास्थ्य महकमे और अस्पतालों के सभी संसाधन कम पड़ गए हैं। इसके चलते जिला अस्पताल के सभी 86 ऑक्सीजन युक्त बेड बीते 20 दिनों से फुल चल रहे हैं। हालात ये है कि जरूरमंद नए मरीजों को अब जिला अस्पताल में बेड तक उपलब्ध नहीं हो पा रहे हैं।
कई लोग ऐसे हैं जिन्हें जरूरत होने पर बेड उपलब्ध कराए गए और ऑक्सीजन भी लगाई गई, लेकिन इलाज के बाद उनकी हालत में काफी सुधार है और उन्हें डॉक्टरों द्वारा डिस्चार्ज भी कर दिया गया लेकिन वे लोग अस्पताल का बेड छोड़ने ही तैयार नहीं है। इससे दूसरे गंभीर मरीजों को बेड उपलब्ध नहीं पा रहे हैं।
इस तरह के करीब आधा दर्जन से अधिक मरीज बताए जा रहे हैं। इस डर से बेड नहीं छोड़ रहे है कि कहीं उन्हें बाद में जरूरत पड़ी तो आक्सीजन युक्त बेड नहीं मिल पाएगा। इससे जिला अस्पताल प्रबंधन की परेशानी और बड़ी हुई है।
डॉक्टरों के चैंबरों में भी बेड लगाकर भर्ती किए जा रहे हैं कोरोना संक्रमित मरीज
घर जाने के लिए बोला फिर भी नहीं छोड़ना चाह रहे बेड
जिला अस्पताल में ऑक्सीजन युक्त बेड पर हरदौट गांव में रहने वाला एक व्यक्ति भर्ती है। डॉक्टरों ने उन्हें घर जाकर होम आइसोलेशन में रहने के लिए कह दिया है लेकिन उन्होंने बेड नहीं छोड़ा है। जब उनसे कहा की बेड की जरूरत दूसरे लोगों को भी है तो उनका कहना था कि हम सीटी स्कैन कराने के लिए रुके हुए हैं, जबकि जिला अस्पताल में सीटी स्कैन की सुविधा ही उपलब्ध नहीं है।
इनके अलावा एक 60 साल के बुजुर्ग की हालत में काफी सुधार है, उनके पास बेड न छोड़ने के खुद के कई कारण हैं। इस जगह पर एक शहर की 44 साल की महिला भी कोविड का इलाज करा रही हैं, जब उनसे डॉक्टर ने घर जाने के लिए कहा तो वे बोलीं अपने घर वालों से पूछने के बाद ही यहां से जाएंगी।
रात को बुलानी पड़ी पुलिस
शनिवार की रात जिला अस्पताल में एक गंभीर मरीज को ऑक्सीजन की जरूरत थी। इसको लेकर जब स्वस्थ मरीज का ऑक्सीजन सिलेंडर उठाने का प्रयास किया गया तो उन्होंने इसका विरोध किया और सिलेंडर नहीं उठाने दिया। इसके बाद स्वास्थ्य कर्मचारियों को पुलिस बुलानी पड़ी तब जरूरतमंद मरीज को ऑक्सीजन लगा पाए।
डॉक्टरों के चेंबरों में मरीज
ट्रामा सेंटर के निचले तल पर अलग-अलग डॉक्टरों के बैठने के लिए चेंबर बनाए गए थे। इन सभी चेंबरों में बेड लगाकर मरीजों को भर्ती कराया गया है। इसके लिए सीएमएचओ डॉ. दिनेश खत्री, मेडिकल विशेषज्ञ डॉ. एमएल अहिरवार और डॉ. शैलेंद्र झारिया के कक्षों में भी मरीजों के लिए बेड लगाकर उन्हें यहां भर्ती किया है।
कोरोना से दो की मौत, 172 पॉजिटिव मिले, 164 ठीक होकर घर पहुंचे
जिले भर में कोरोना संक्रमण थमने का नाम नहीं ले रहा है । माह के पहले दिन जहां 181 मरीज मिले थे तो वहीं दूसरे दिन रविवार को 172 मरीज मिले है। इनके साथ ही पॉजिटिव मरीजों की संख्या बढ़कर 6748 पर पहुंच गई है, जबकि आज 164 लोग (अब तक 5194) ठीक होकर घर पहुंचे हैं। वहीं आज शहर के दो प्रतिष्ठित व्यापारियों की मौत कोरोना से हुई है ।
इस तरह मौत का आंकड़ा बढ़कर 92 पर पहुंच गया है । जिले में पॉजिटिव प्रतिशत दर बढ़कर 8.02 प्रतिशत पर पहुंच गई है, जबकि मृत्यु दर 1.36 प्रतिशत चल रही है । जिले के सिलवानी में 23, बरेली में 27, बेगमगंज में 25, औबेदुल्लागंज में 37, सांची में 18, गैरतगंज में एक, उदयपुरा में 17 और रायसेन शहर में 24 नए पॉजिटिव मरीज मिले है ।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva zho_Hant eng_Latn